b"\n_START_ARTICLE_\nHoward Hawks\n_START_SECTION_\nBiografi\n_START_PARAGRAPH_\nHoward Hawks blev f\xc3\xb8dt som s\xc3\xb8n af en relativt velhavende forretningsmand i en mindre by i Indiana. Han var temmelig fork\xc3\xa6let som barn, is\xc3\xa6r af sin bedstefar, der gav ham alt det, Howard havde lyst til. P\xc3\xa5 den m\xc3\xa5de pr\xc3\xb8vede han at k\xc3\xb8re racerl\xc3\xb8b, og han fik flylicens som meget ung. Han blev uddannet ingeni\xc3\xb8r, men i en sommerferie i 1910'erne \xe2\x80\x93 efter at familien var flyttet til Californien \xe2\x80\x93 fik han job i et filmstudie. Da han viste forskellige talenter i den retning, blev han gode venner med Douglas Fairbanks, en af de store navne i stumfilmens tid._NEWLINE_Under F\xc3\xb8rste verdenskrig var Howard Hawks l\xc3\xb8jtnant i signaltropperne og kom senere i tjenesten til Frankrig som pilot. Efter krigstjenesten kastede han sig igen over vovestykkerne som racerk\xc3\xb8rer og pilot. Han designede ogs\xc3\xa5 racerbiler, hvoraf \xc3\xa9n vandt Indianapolis 500-l\xc3\xb8bet._NEWLINE_Efterh\xc3\xa5nden trak filmarbejdet dog i ham, og han p\xc3\xa5tog sig en r\xc3\xa6kke forskellige job, og i 1922 begyndte han at skrive manuskripter p\xc3\xa5 samleb\xc3\xa5nd. Hans ambitioner gik imidlertid i retning af instruktion, og i 1926 skrev han manuskriptet til The Road to Glory, som han solgte til et selskab med den klausul, at han selv ville instruere det. Det blev accepteret, og karrieren var for alvor i gang. Han instruerede i alt otte stumfilm i 1920'erne. I 1930 instruerede han sin f\xc3\xb8rste talefilm, Nattens patrulje, hvor han trak p\xc3\xa5 sine erfaringer fra krigen._NEWLINE_Det var dog med gangsterdramaet Scarface fra 1932, at Hawks for alvor etablerede sig som en af de store instrukt\xc3\xb8rer. Efter denne succes kastede han sig med hj\xc3\xa6lp fra fremragende forfattere sig over andre genrer, hvor hans store sans for at f\xc3\xa5 det bedste ud af skuespillerne igen og igen viste sig og resulterede i mesterv\xc3\xa6rker som screwball-komedien Han, hun og leoparden, film noir'en Sternwood-mysteriet og de to Westernfilm Red River og Rio Bravo. _NEWLINE_Paradoksalt nok fik Hawks aldrig en Oscar for nogen af sine film trods store \xc3\xb8konomiske successer, men han m\xc3\xb8dte stor beundring fra mange af instrukt\xc3\xb8rerne fra den franske 'nye b\xc3\xb8lge' fra sidst i 1950'erne, og i 1975 fik han s\xc3\xa5 en \xc3\x86res-Oscar for sin indsats for amerikansk film. I samtiden var han n\xc3\xa6r ven af John Ford, der ogs\xc3\xa5 var en stor beundrer af Hawks' film."